古風敬餞吉州梁史君
作者：楊萬里
朝代：宋

paragraphs: 南方儒先囿三山，山中豹蔚推伯鸞。
手拏枝桂下廣寒，身作德星南斗間。
治行第一聞九關，再分魚書朱兩幡。
豐湖夜敲坡老門，螺浦曉酌六一泉，露冕朞月惠化傳。
青原改色白鷺妍，白叟鼓腹黄童顛。
麴生打開禁酒國，雲子湊集移粟船。
向來醉人號一瑞，如今醉人橫路眠。
滿城米賤酒更賤，盡道人皆有一天。
如何癖愛香火緣，三章叫閽覓散仙。
定知不晚當賜環，金貂玉佩香案前。